|  |
| --- |
| Številka: 007-199/2015/142 |
| Ljubljana, 22. junij 2015 |
| EVA: 2015-2330-0092 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: NOVO GRADIVO ŠT.1: Predlog Zakona o omejevanju ali prepovedi pridelave gensko spremenjenih rastlin – predlog za obravnavo** |
| **1. Predlog sklepov vlade:** |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G in 65/14) je Vlada Republike Slovenije na seji dne … pod točko … sprejela naslednji sklep:Vlada Republike Slovenije je določila besedilo predloga Zakona o omejevanju ali prepovedi pridelave gensko spremenjenih rastlin in ga pošlje v obravnavo Državnemu zboru Republike Slovenije po rednem postopku. Mag. Darko KRAŠOVEC generalni sekretarPriloga:* predlog Zakona o omejevanju ali prepovedi pridelave gensko spremenjenih rastlin

 Sklep prejmejo:* Državni zbor Republike Slovenije,
* Ministrstvo za kmetijstvo, gozdarstvo in prehrano,
* Ministrstvo za okolje in prostor,
* Služba Vlade Republike Slovenije za zakonodajo,
* Ministrstvo za finance.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| – Tadeja Kvas – Majer, generalna direktorica Direktorata za kmetijstvo– dr. Boštjan Petelinc, Direktorat za kmetijstvo |
| **3.b Zunanji strokovnjaki, ki so sodelovali pri pripravi dela ali celotnega gradiva:**Minister za kmetijstvo, gozdarstvo in prehrano je za pripravo predloga Zakonao omejevanju ali prepovedi pridelave gensko spremenjenih rastlin (v nadaljnjem besedilu: zakon) imenoval delovno skupino za pripravo zakona in podzakonskih predpisov za izvajanje Direktive (EU) 2015/412 z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (sklep št. 332-14/2015/1 z dne 10. 4. 2015), v kateri so poleg predstavnikov Ministrstva za kmetijstvo, gozdarstvo in prehrano (v nadaljnjem besedilu: ministrstvo), Ministrstva za okolje in prostor ter Službe Vlade RS za zakonodajo sodelovati tudi predstavniki Fakultete za kmetijstvo in biosistemske vede Maribor, Kmetijskega inštituta Slovenije in Kmetijsko gozdarske zbornice Slovenije. |
|  |
| **4. Predstavniki vlade, ki bodo sodelovali pri delu državnega zbora:** |
| – mag. Dejan Židan, minister,– mag. Tanja Strniša, državna sekretarka,– Miha Marenče, državni sekretar,– Tadeja Kvas – Majer, generalna direktorica Direktorata za kmetijstvo,– dr. Boštjan Petelinc, Direktorat za kmetijstvo,– Anita Mesec Ogrin, Služba za pravne zadeve, – Marinka Pečnik, Uprava RS za varno hrano, veterinarstvo in varstvo rastlin ter– Renata Puc, Uprava RS za varno hrano, veterinarstvo in varstvo rastlin. |
| **5. Kratek povzetek gradiva:** |
| S predlogom zakona se v slovenski pravni red prenašajo določbe 26.b in 26.c člena Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS (UL L št. 106 z dne 17. 4. 2001, str. 1), zadnjič spremenjene z Direktivo 2015/412/EU Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (UL L št. 68 z dne 13. 3. 2015, str. 1) (v nadaljnjem besedilu: Direktiva 2001/18/ES). Predlog zakona predvideva, da lahko RS sprejme naslednje ukrepe za omejitev ali prepoved pridelave gensko spremenjenih rastlin (v nadaljnjem besedilu: GS-rastline) ali skupine GS-rastlin:* zahteva geografsko izključitev RS iz dovoljenja za dajanje GS-rastlin na trg;
* prepove pridelavo GS-rastlin na celotnem ozemlju ali delu ozemlja RS za odobrene GS-rastline, če zahteva iz prejšnje alineje ni bila upoštevana.

Ukrepi iz prejšnjega odstavka se sprejmejo, če je izpolnjen vsaj eden od naslednjih pogojev: če bi bila pridelava GS-rastlin v nasprotju s sprejetimi cilji in ukrepi kmetijske ali okoljske politike ali politike prostorskega načrtovanja ali če bi pridelava GS-rastlin povzročala nepremostljive ovire ali dodatna bremena (npr. finančna) pri izvajanju prej naštetih politik. Ukrepi za omejitev ali prepoved pridelave GS-rastlin se lahko sprejmejo tudi, če bi imela pridelava GS-rastlin negativne ekonomsko-socialne učinke na kmetijstvo, gospodarstvo ali lokalno samoupravo. Pridelava GS-rastlin se lahko omeji ali prepove tudi, če je ali bi lahko bila v nasprotju z zagotavljanjem javnega reda, zlasti če je ogroženo neovirano uresničevanje pravic in izpolnjevanje dolžnosti po ustavi in zakonih.  |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | DA/**NE** |
| b) | usklajenost slovenskega pravnega reda s pravnim redom Evropske unije | **DA**/NE |
| c) | administrativne posledice | DA/**NE** |
| č) | gospodarstvo, zlasti mala in srednja podjetja ter konkurenčnost podjetij | DA/**NE** |
| d) | okolje, vključno s prostorskimi in varstvenimi vidiki | DA/**NE** |
| e) | socialno področje | DA/**NE** |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | DA/**NE** |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |
|  |  |  |  |  |
|  |  |  |  |
|  |  |  |  |
|  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**Predlog zakona ne posega v določbe, ki imajo finančne posledice. |
| **8. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | **DA**/NE |
| (Če je odgovor NE, navedite, zakaj ni bilo objavljeno.) |
| (Če je odgovor DA, navedite:Datum objave: 29. april 2015 Javna razprava je potekala od 29. 4. do 29. 5. 2015.Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte): Prejeli smo 106 odzivov, od katerih jih je 97 podpiralo predlog zakona. S svojimi predlogi so se v javno razpravo med drugimi vključili Kmetijski inštitut Slovenije, Znanstveni odbor za namerno sproščanje GSO v okolje in dajanje izdelkov na trg, Znanstveni odbor za delo z GSO v zaprtih sistemih ter Kmetijsko gozdarska zbornica Slovenije. Ključni predlogi dopolnitve predloga zakona so se nanašali na dopolnitev oziroma sestavo komisije za presojo omejitve ali prepovedi pridelave gensko spremenjenih rastlin in na opredelitev razlogov za ukrepe iz tega zakona.  Ministrstvo za kmetijstvo, gozdarstvo in prehrano je 2. junija 2015 organiziralo tudi javno predstavitev osnutka zakona, katere se je udeležilo 79 predstavnikov. Predstavniki so bili iz Plana B za Slovenijo, Združene levice, Državnega zbora Republike Slovenije, Zadružne zveze Slovenije, Alpe Adria Green, Sindikata zdravilcev Slovenije, Misterija Ara, Zveze društev za biodinamično kmetovanje Slovenije, Kmetijsko gozdarske zbornice Slovenije, Kmečkega glasu, Kmetijskega inštituta Slovenije, Ajde- biodinamičnega kmetijstva, Fakultete za kmetijstvo in biosistemske vede Univerze v Mariboru, Biotehniške fakultete Univerze v Ljubljani, Inštituta za trajnostni razvoj, Ministrstva za okolje in prostor, Inštituta Jožefa Stefana, Gozdarskega inštituta Slovenije in drugi posamezniki. Predlogi in pobude, ki so jih dali udeleženci te razprave, so se nanašali predvsem na potrebo po podrobnejši razlagi nekaterih členov, sestavo komisije za presojo omejevanja ali prepovedi pridelave GS-rastlin, monitoring, ki bo omogočal spremljanje stanja na podalgi sprejetih ukrepov (Kmetijski inštitut Slovenije), določitev uradnega laboratorija za monitoring (Nacionalni inštitut za biologijo) in uporabljeno izrazoslovje v zakonu in uporabljeno izrazoslovje v zakonu. Predstavniki inštitucij so predvsem opozorili, da bo ukrepe, ki jih predvideva osnutek zakona, težko izvajati, če ne bo na voljo ustreznih strokovnih podlag za njihovo utemeljitev, tega pa ne bo mogoče zagotoviti brez dodatnih raziskav, za katere bo treba zagotoviti ustrezna sredstva. |
| **9. Pri pripravi gradiva so bile upoštevane zahteve iz Resolucije o normativni dejavnosti:** | DA/**NE** |
| **10. Gradivo je uvrščeno v delovni program vlade:** | DA/**NE** |
|  Mag. Dejan Židan minister |

|  |
| --- |
| **PREDLOG****EVA: 2015-2330-0092****REDNI POSTOPEK** **Zakon o omejevanju ali prepovedi pridelave gensko spremenjenih rastlin** |
| **I. UVOD** |
| **1. OCENA STANJA IN RAZLOGI ZA SPREJEM PREDLOGA ZAKONA**Za slovensko kmetijstvo je značilno, da ima precejšen delež kmetijskih zemljišč na območjih z omejenimi možnostmi za kmetijsko dejavnost. Manj ugodne razmere zanjo pomenijo manjšo proizvodno sposobnost kmetij, ožji izbor kultur in dražjo pridelavo, posledice manj ugodnih razmer pa se kažejo tudi v socialno-ekonomski sestavi kmetijskih gospodarstev. Posest in parcelne sestava slovenskih kmetij je izredno razpršena in razdrobljena, kmetijska pridelava pa je pretežno tradicionalna in manj intenzivna kakor v drugih državah Evropske unije (v nadaljnjem besedilu: EU). Republika Slovenija (v nadaljnjem besedilu: RS) se je leta 1993 (s sprejetjem **Strategije razvoja slovenskega kmetijstva**) opredelila za ekosocialno kmetijstvo, saj lahko njeno kmetijstvo svoje prednosti v danih razmerah izkoristi zlasti v okolju prijaznih oblikah kmetovanja. Na podlagi programa reforme kmetijske politike je vlada aprila 2001 sprejela prvi **Slovenski kmetijsko-okoljski program (SKOP)**, ki je glede kmetijsko-okoljskih ukrepov prinašal prilagoditev pravnega reda RS pravnemu redu EU. Izpopolnitev dotedanjih dosežkov na tem področju je v letu 2007 sprejeti **Program razvoja podeželja Republike Slo­venije za programsko obdobje 2007–2013**, ki pri 2. programski osi ohranja ukrepe dotedanjih kmetijsko-okoljskih programov, med drugim ukrepe za spodbujanje sonaravnih oblik kmetijstva**,** pri katerih uporaba **gensko spremenjenih organizmov** (v nadaljnjem besedilu: GSO) in proizvodov, pridobljenih iz GSO, ni bila dovoljena. RS si je tudi s sprejeto **Resolucijo o strateških usmeritvah razvoja slovenskega kmetijstva in živilstva do leta 2020 – »Zagotovimo.si hrano za jutri«** (Uradni list RS, št. 25/11), ki jo je Državni zbor RS sprejel na seji 29. marca 2011, zastavila jasen cilj: prepoved gojenja GS-rastlin. Pogoje in postopek odobritve GSO za dajanje na trg EU z namenom pridelave, vključno s pridelavo gensko spremenjenih rastlin (v nadaljnjem besedilu GS-rastlin), v RS urejajo naslednji predpisi o GSO (v nadaljnjem besedilu: veljavni predpisi, ki urejajo GSO):* + **Zakon o ravnanju z gensko spremenjenimi organizmi** (Uradni list RS, št. 23/05 – uradno prečiščeno besedilo, 21/10 in 90/12 – ZdZPVHVVR; v nadaljnjem besedilu: ZRGSO), ki v slovenski pravni red prenaša večino določb **Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS** (UL L št. 106 z dne 17. 4. 2001, str. 1), nazadnje spremenjene z Direktivo (EU) 2015/412 Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (UL L št. 68 z dne 13. 3. 2015, str. 1); (v nadaljnjem besedilu: Direktiva 2001/18), in določbe **Direktive 2009/41/ES Evropskega parlamenta in Sveta z dne 6. maja 2009 o uporabi gensko spremenjenih mikroorganizmov v zaprtih sistemih** (UL L št. 125 z dne 21. 5. 2009, str. 75) ter
	+ **Uredba (ES) št. 1829/2003 Evropskega parlamenta in Sveta z dne 22. septembra 2003 o gensko spremenjeni/h živilih in krmi** (UL L št. 268 z dne 18. 10. 2003, str. 1), nazadnje spremenjena z Uredbo (ES) št. 298/2008 Evropskega parlamenta in Sveta z dne 11. marca 2008 o spremembi Uredbe (ES) št. 1829/2003 o gensko spremenjenih živilih in krmi glede Komisiji podeljenih izvedbenih pooblastil (UL L št. 97 z dne 9.4.2008, str. 64), (v nadaljnjem besedilu: Uredba 1829/2003).

ZRGSO določa pogoje in postopek za izdajo dovoljenj za namerno sproščanje GSO v okolje in dajanje na trg EU izdelkov, ki so ali ki vsebujejo GSO, ter ukrepe za preprečevanje in zmanjševanje možnih škodljivih vplivov GSO na okolje in zdravje ljudi pri namernem sproščanju GSO v okolje ali dajanju na trg izdelkov, ki so ali ki vsebujejo GSO. Pri tem upošteva uveljavljena načela evropskega sistema biološke varnosti glede ravnanja z GSO (načelo previdnosti, presoje posameznega primera, načelo postopnosti, bioetike, sledljivosti, odgovornosti, vključno z načelom povzročitelj plača, in načelo obveznega subsidiarnega ukrepanja). Uredba 1829/2003 pa določa postopke za odobritev in nadzor gensko spremenjenih živil in krme na ravni EU ter zahteve za označevanje gensko spremenjenih živil in krme. ZRGSO v slovenski pravni red ne prenaša določb 26.a, 26.b in 26.c člena Direktive 2001/18/ES, ki državam članicam omogočajo, da sprejmejo ustrezne ukrepe, da se prepreči nenamerna prisotnost GSO v drugih proizvodih (prvi odstavek 26.a člena), pa tudi, da lahko omejijo ali prepovejo pridelavo GS-rastlin na celotnem ozemlju ali delu ozemlja države članice (26.b in 26.c člen). Za uveljavitev možnosti, ki jih RS daje prvi odstavek 26.a člena Direktive 2001/18/ES, je RS leta 2009 sprejela Zakon o soobstoju gensko spremenjenih kmetijskih rastlin z ostalimi kmetijskimi rastlinami (Uradni list RS, št. 41/09; v nadaljnjem besedilu: ZSGSROKR). S tem zakonom je RS **uredila pogoje za soobstoj** gensko spremenjenih posevkov znotraj konvencionalne, ekološke ali druge pridelave brez uporabe GSO. RS pa na podlagi veljavnih predpisov, ki urejajo GSO, in na podlagi ZSGSROKR ne more omejiti ali prepovedati pridelave gensko spremenjenih rastlin, ki imajo dovoljenje za dajanje na trg EU za namen pridelave v skladu z veljavnimi predpisi, ki urejajo GSO (v nadaljenjem besedilu: v EU dovoljene GS-rastline).**Razlogi za sprejetje zakona**Kljub strogim določbam ZSGSROKR, ki omejujejo pridelavo GS-rastlin tako, da ta za pridelovalce v RS ni zanimiva, je večinsko javno mnenje v RS, da je treba pridelavo GS-rastlin prepovedati. Poleg tega se je 79 slovenskih občin (več kot 1/3 vseh) opredelilo, da na svojih območjih ne želijo pridelovati GSO.RS na podlagi veljavnih predpisov, ki urejajo GSO, in na podlagi ZSGSROKR doslej ni mogla omejiti ali prepovedati pridelave v EU dovoljenih GS-rastlin na svojem ozemlju. Direktiva (EU) 2015/412 Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (v nadaljnjem besedilu: Direktiva 2015/412/EU; veljati je začela 2. aprila 2015), ki je Direktivo 2001/18/ES spremenila in dopolnila tako, da sta bila dodana nova 26.b in 26.c člen, pa je državam članicam EU to omogočila. |
| Zakonsko ureditev možnosti za omejitev ali prepoved pridelave GS-rastlin, ki jo RS dajeta nova 26.b in 26.c člen Direktive 2001/18/ES, narekujejo posebnosti kmetijske pridelave v RS. Geografske značilnosti slovenskega prostora so, da je prepoznaven po veliki reliefni razgibanosti, raznovrstni kulturni dediščini ter bogatih in raznovrstnih naravnih vrednotah. Skoraj 90 % površine leži na nadmorski višini nad 300 m, ravninskih območjih v obliki sklenjenih dolin in kotlin pa je le slabih 20 % vsega ozemlja. Območja z omejenimi možnostmi za kmetijsko dejavnost (OMD) pokrivajo kar 86,3 % celotnega ozemlja države, od tega je kar 72,4 % hribovsko-gorskih območij. Posledice pestrih naravnih razmer neposredno vplivajo na razpršeno poselitev in veliko majhnih naselij, po drugi strani pa tudi na zemljiško in parcelno razdrobljenost, ki sta ključna razloga za slabšo konkurenčnost slovenskega kmetijstva v primerjavi z drugimi državami članicami EU. Po podatkih Statističnega urada Republike Slovenije (v nadaljnjem besedilu: SURS) je imelo leta 2013 v RS 72.278 kmetijskih gospodarstev (večina so bile družinske kmetije, kmetijskih podjetij je bilo le 201) skupaj v uporabi 477.023 ha kmetijskih zemljišč, od tega je bilo le 179.693 ha njiv. V povprečju je imelo slovensko kmetijsko gospodarstvo v uporabi 6,25 ha kmetijskih zemljišč, od tega le 2,4 ha njivskih površin.RS je zato že v Strategiji razvoja slovenskega kmetijstva iz leta 1993 kot ključni cilj opredelila, da bo v danih razmerah svoje prednosti izkoristila zlasti v okolju prijaznih oblikah kmetovanja. V letu 2013 je bilo tako po podatkih SURS 3.579 kmetijskih gospodarstev (v nadaljnjem besedilu: KMG) s skupaj 50.925 ha kmetijskih zemljišč v uporabi. V ekološko kontrolo je bilo vključenih 3.049 KMG (kar je 4,1 % vseh kmetij v RS) z 38.664,49 ha kmetijskih zemljišč v uporabi (8,4 % od vseh kmetijskih zemljišč v uporabi v letu 2013). Od teh je 2.643 (po podatkih SURS) kmetij že končalo preusmeritveno obdobje (pridobilo eko-certifikat), ki traja najmanj 24 mesecev od prve prijave v kontrolo. Število pridelovalcev se vsako leto veča. V letu 1999 je za plačilo za podukrep »ekološko kmetovanje« v okviru Programa razvoja podeželja 2007 - 2013 zaprosilo 41 pridelovalcev, v letu 2013 pa že 2.892. Še vedno se kaže nujna potreba po večji količini pridelkov in organiziranem nastopanju na trgu z ozaveščanjem potrošnikov in tudi pridelovalcev. V pridelavi prevladuje živinoreja, čeprav je povpraševanje potrošnikov največje po svežih vrtninah, sadju in nemesnih predelanih živilih (mlevski in mlečni izdelki).Za RS je značilna izredno pestra in sorazmerno dobro ohranjena narava. Tako velika biotska raznovrstnost je predvsem posledica konvergence različnih vrst podnebja, geološke strukture in velikih višinskih razlik, močno pa je povezana tudi s tradicionalno kmetijsko rabo. Ocenjuje se, da je okrog 60 % okolja naravnega ali polnaravnega, vključno s krajinami in površinami, s katerimi se je v preteklosti gospodarilo tradicionalno in na katerih so bile dejavnosti že dolgo opuščene. V slovenskem prostoru so se razvile tudi številne avtohtone in tradicionalne sorte kmetijskih rastlin in pasme domačih živali, ki prispevajo k večji biotski (genski) raznovrstnosti in so kar najbolj prilagojene posebmnim lokalnim okoljskim razmeram. Glede na Poročilo o stanju ohranjenosti vrst in habitatnih tipov po 17. členu Direktive o habitatih za leto 2013 ima v RS 43 % evropsko pomembnih habitatnih tipov stanje ohranjenosti ocenjeno kot ugodno.Ugotovljeno je bilo, da kmetijstvo in antropogeno spreminjanje vodnih ekosistemov najbolj vplivata na stanje ohranjenosti vrst in habitatnih tipov. V tem okviru so najbolj izpostavljeni traviščni in sladkovodni habitatni tipi, zato bi bilo zlasti na teh območjih treba ukrepati. Kmetijstvo ima pomemben vpliv tudi na stanje populacij ptic kmetijske krajine in generalistov. Značilne ptice kmetijske krajine so odvisne od ekstenzivnih oblik kmetovanja in njihove populacije se večinoma zmanjšujejo zaradi intenzifikacije kmetijstva.Iz teh razlogov obsega območje Natura 2000 kar 37,9 % površine RS, od je tega okoli 70,7 % gozdov. Od negozdnih površin je v omrežju Natura 2000 približno 21,3 % kmetijskih zemljišč v uporabi (KZU). Območja zavarovane narave pokrivajo 12,6 % površine države. Zdaj je v RS 1 narodni park, 3 regijski parki, 44 krajinskih parkov, 1 strogi naravni rezervat, 54 naravnih rezervatov in 1.276 naravnih spomenikov, spomenikov oblikovane narave ali naravnih znamenitosti, ki so zavarovani z državnimi ali občinskimi akti. Zavarovana območja se deloma prekrivajo z varstvenimi območji Natura 2000. Zavzemajo manjšo površino od območij Nature 2000, imajo pa višjo stopnjo organiziranosti z določenimi upravljavci. |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji** |
| Ključni cilj predloga zakona je prenos določb Direktive 2015/412/EU v slovenski pravni red, da se določi pravna podlaga za sprejetje ukrepov za omejitev ali prepoved pridelave GS-rastlin na celotnem ozemlju ali delu ozemlja RS. Predlog zakona določa vrste ukrepov, ki jih lahko sprejme RS za omejitev ali prepoved pridelave GS-rastlin, pogoje in postopke za njihovo sprejetje in odpravo, pristojni organ, način sporočanja Evropski komisiji in državam članicam o sprejetih odločitvah v zvezi z omejitvijo ali prepovedjo pridelave GS-rastlin, imenovanje komisije za presojo razlogov za omejitev ali prepoved pridelave GS-rastlin ter njene naloge in pristojnosti. Določbe predloga zakona se nanašajo na GS-rastline, za katere je v skladu z veljavnimi predpisi, ki urejajo GSO, vložena popolna vloga za izdajo ali obnovitev dovoljenja za dajanje GS-rastlin na trg EU z namenom pridelave, in na GS-rastline, ki jim je v skladu z veljavnimi predpisi, ki urejajo GSO, izdano dovoljenje za dajanje GS-rastlin na trg EU z namenom pridelave.* 1. **Načela**

Predlog zakona predvideva, da se v RS lahko omeji ali prepove pridelava določene GS-rastline ali skupine GS-rastlin, če bi bila njihova pridelava v nasprotju s sprejetimi cilji in ukrepi kmetijske politike, okoljske politike oziroma politike prostorskega načrtovanja, če povzroča ali bi lahko povzročala ovire ali dodatna bremena (npr. finančna) pri izvajanju prej naštetih politik. Ukrepi za omejitev ali prepoved pridelave GS-rastlin se lahko sprejmejo tudi, če bi imela pridelava GS-rastlin negativne socialno-ekonomske učinke na kmetijstvo, gospodarstvo ali lokalno samoupravo, zlasti če se ugotovi, da ni mogoče izvajati učinkovitih ukrepov za preprečevanje nenamerne prisotnosti GSO v pridelkih in bi bila zato pridelovalcem onemogočena izbira med ekološko in konvencionalno pridelavo ter pridelavo GS-rastlin ali če bi nastali nesorazmerno visoki stroški pri pridelavi rastlin, ki niso GS-rastline, zaradi izogibanja prisotnosti GSO v teh rastlinah in njihovih proizvodih. Pridelava GS-rastlin se lahko omeji ali prepove tudi, če je ali bi lahko bilo ogroženo neovirano uresničevanje pravic in izpolnjevanje dolžnosti po ustavi in zakonih, zaradi česar bi bila pridelava teh rastlin lahko v nasprotju s predpisi. * 1. **Poglavitne rešitve**

Za omejitev ali prepoved pridelave GS-rastlin se lahko sprejmeta ukrepa:1. geografska izključitev RS iz dovoljenja za pridelavo določene GS-rastline ali skupine GS-rastlin ali
2. prepoved pridelave določene GS-rastline ali skupine GS-rastlin.

Za geografsko izključitev RS iz dovoljenja za pridelavo GS-rastlin lahko RS v predpisanem roku - ko je GSO še v postopku odobritve - zahteva od prijavitelja, ki je vložil vlogo za odobritev ali za obnovo odobritive določene GS-rastline, da v svoji vlogi prilagodi geografsko področje uporabe GS-rastline tako, da bo celotno ozemlje ali del ozemlja RS izključen iz dovoljenja za dajanje te GS-rastline na trg EU z namenom pridelave (geografska izključitev). V praksi bi to pomenilo, da bi prijavitelj v vlogi za izdajo dovoljenja za dajanje na trg EU te GS-rastline z namenom pridelave že sam predlagal, da dovoljenje ne bi veljalo za pridelavo GS-rastlin v RS (in morebitnih drugih državah članicah, ki so zahtevale geografsko izključitev). Posledica take geografske izključitve bi bila, da teh GS-rastlin v RS (in morebitnih drugih državah članicah, ki so zahtevale geografsko izključitev) ne bi bilo dovoljeno pridelovati.Če pa prijavitelj zahteve RS po geografski izključitvi ne bi upošteval, lahko RS po postopku, ki je določen v predlogu zakona, prepove pridelavo GS-rastlin na celotnem svojem ozemlju ali njegovem delu. RS lahko kadarkoli prepove tudi pridelavo GS-rastlin, ki so že odobrene, pa tudi GS-rastlin, ki so še v postopku odobritve, a RS zanje ni zahtevala geografske izključitve. Prepoved pridelave GS-rastlin mora v vseh primerih temeljiti na drugih razlogih, kot je tveganje za okolje, zdravje ljudi ali živali. Zakon navaja razloge, na podlagi katerih lahko RS utemelji prepoved pridelave GS-rastlin. Geografsko izključitev lahko RS zahteva v fazi, ko je GSO še v postopku odobritve. Vendar pa lahko v prehodnem obdobju šestih mesecev od uveljavitve Direktive 2015/412/EU, to je do 3. 10. 2015, RS zahteva geografsko izključitev tudi za GS-rastline, ki so že odobrene, in za GS-rastline, ki so v postopku odobritve, a je že potekel rok za vložitev zahteve, ki ga določa predlog zakona. Če zahteva RS za geografsko izključitev v tem primeru ne bi bila upoštevana, lahko RS kadar koli prepove pridelavo na celotnem svojem ozemlju ali njegovem delu po postopku, ki je določen v predlogu zakona. Zakon določa še razloge za sprejetje, postopek sprejetja in roke, v katerih se lahko sprejme posamezen ukrep. Postopek za geografsko izključitev RS je mogoče začeti po tem, ko je prijavitelj vložil popolno vlogo za gojenje GS-rastline v EU, roki pa štejejo od dneva, ko so vlogo pozitivno ocenile pristojne inštitucije EU. Osnutek zakona predvideva, da RS pošlje Evropski komisiji zahtevo za geografsko izključitev v 45 dneh od prejema poročila o GSO oziroma pozitivne ocene GSO. Evropska komisija pa mora v skladu z Direktivo 2015/412/EU to zahtevo nemudoma poslati prijavitelju. Če slednji svojo vlogo spremeni v skladu z zahtevo RS tako, da območje uporabe zadevne GS-rastline ne bo obsegalo ozemlja RS, mora pristojni organ to upoštevati pri izdaji dovoljenja za dajanje na trg EU te GS-rastline za namen pridelave.Če pa prijavitelj v 30 dneh od prejema zahteve RS za geografsko izključitev svoje vloge ne spremeni v skladu z zahtevo RS, zakon predvideva, da lahko RS sprejme drug ukrep, to je prepoved pridelave zadevne GS-rastline. RS lahko sprejme ukrep za prepoved pridelave GS-rastlin tudi, če med postopkom odobritve GSO (v predpisanem roku 45 dni od dneva, ko je bilo izdano poročilo o GSO ali pozitivna ocena GSO) ni zahtevala geografske izključitve RS iz dovoljenja za pridelavo GS-rastlin. Vendar pa mora v skladu z zahtevo iz Direktive 2015/412/EU RS pred sprejetjem predpisa, s katerim bo prepovedala pridelavo GS-rastlin, Evropski komisiji poslati predlog tega predpisa. Evropska komisija ima 75 dni časa, da da mnenje ali pripombe glede predloga. V tem 75-dnevnem obdobju, t. i. obdobju mirovanja, RS ne sme začeti izvajati prepovedi. Predpisani razlogi za prepoved pridelave GS-rastlin morajo biti utemeljeni in dobro obrazloženi. Predlog zakona predvideva tudi posebno komisijo za presojo razlogov za omejitev ali prepoved pridelave GS-rastlin, ki bo sestavljena iz predstavnikov ministrstva, pristojnega za kmetijstvo, ministrstva, pristojnega za okolje, ministrstva, pristojnega za prostor, Kmetijsko gozdarske zbornice Slovenije, Kmetijskega inštituta Slovenije, lokalnih skupnosti oziroma občin, potrošnikov, ekoloških pridelovalcev, Biotehniške fakultete Univerze v Ljubljani, Fakultete za kmetijstvo in biosistemske vede Univerze v Mariboru, Sindikata kmetov Slovenije, Gospodarske zbornice Slovenije, Slovenske akademije znanosti in umetnosti, Zavoda Republike Slovenije za varstvo narave in predstavnikov nevladnih organizacij, ki delujejo na področju varstva narave in ekološkega kmetovanja. |
|  |
|  |
|  |
| 1. **Normativna usklajenost predloga zakona:**

Predlog zakona je skladen z veljavnim pravnim redom RS in je predmet usklajevanja z mednarodnimi obveznostmi RS s pravnim redom EU.1. **Usklajenost predloga predpisa:**

Predlog zakona se je usklajeval z Ministrstvom za okolje in prostor, Ministrstvom za finance, Ministrstvom za javno upravo, Ministrstvom za zdravje ter Ministrstvom za pravosodje. V predlogu zakona so smiselno upoštevane vse prejete pripombe. 1. **Povzetek Poročila o sodelovanju javnosti pri pripravi predloga zakona:**

Javna razprava je potekala od 29. 4. do 29. 5. 2015.Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte): Prejeli smo 106 odzivov, od katerih jih je 97 podpiralo predlog zakona. S svojimi predlogi so se v javno razpravo med drugimi vključili Kmetijski inštitut Slovenije, Znanstveni odbor za namerno sproščanje GSO v okolje in dajanje izdelkov na trg, Znanstveni odbor za delo z GSO v zaprtih sistemih ter Kmetijsko gozdarska zbornica Slovenije. Ključni predlogi dopolnitve predloga zakona so se nanašali na dopolnitev oziroma sestavo komisije za presojo omejitve ali prepovedi pridelave gensko spremenjenih rastlin in na opredelitev razlogov za ukrepe iz tega zakona.  Ministrstvo za kmetijstvo, gozdarstvo in prehrano je 2. junija 2015 organiziralo tudi javno predstavitev osnutka zakona, katere se je udeležilo 79 predstavnikov. Predstavniki so bili iz Plana B za Slovenijo, Združene levice, Državnega zbora Republike Slovenije, Zadružne zveze Slovenije, Alpe Adria Green, Sindikata zdravilcev Slovenije, Misterija Ara, Zveze društev za biodinamično kmetovanje Slovenije, Kmetijsko gozdarske zbornice Slovenije, Kmečkega glasu, Kmetijskega inštituta Slovenije, Ajde - biodinamičnega kmetijstva, Fakultete za kmetijstvo in biosistemske vede Univerze v Mariboru, Biotehniške fakultete Univerze v Ljubljani, Inštituta za trajnostni razvoj, Ministrstva za okolje in prostor, Inštituta Jožefa Stefana, Gozdarskega inštituta Slovenije in drugi posamezniki. Predlogi in pobude, ki so jih dali udeleženci te razprave, so se nanašali predvsem na potrebo po podrobnejši razlagi nekaterih členov, sestavo komisije za presojo omejevanja ali prepovedi pridelave GS-rastlin, monitoring, ki bo omogočal spremljanje stanja na podalgi sprejetih ukrepov (Kmetijski inštitut Slovenije), določitev uradnega laboratorija za monitoring (Nacionalni inštitut za biologijo) in uporabljeno izrazoslovje v zakonu in uporabljeno izrazoslovje v zakonu. Predstavniki inštitucij so predvsem opozorili, da bo ukrepe, ki jih predvideva osnutek zakona, težko izvajati, če ne bo na voljo ustreznih strokovnih podlag za njihovo utemeljitev, tega pa ne bo mogoče zagotoviti brez dodatnih raziskav, za katere bo treba zagotoviti ustrezna sredstva. |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** |
| Predlog zakona nima finančnih posledic za proračun RS in druga javna finančna sredstva. |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**Za izvajanje zakona ni treba zagotoviti dodatnih finančnih sredstev v sprejetem državnem proračunu. |
|  |
| **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**Predlog zakona se usklajuje s pravnim redom EU, saj skupna pravna ureditev EU vključuje pridelavo GSO.Pri pripravi zakona je predlagatelj pregledal predpise nekaterih evropskih držav ali njihovih dežel in v nadaljevanju daje kratek pregled njihove ureditve.**Zvezna republika Nemčija**Na regionalni ravni je 9 od 16 nemških zveznih dežel (med njimi 3 mestne države) vstopilo v evropsko omrežje območij brez GSO.Do konca oktobra 2014 je bilo prijavljenih 214 območij brez GSO, 344 občin brez GSO in 31.913 kmetij brez GSO v skupni površini 1.181.557 ha. Od leta 2012 ni bilo komercialnega gojenja. Nazadnje je bilo v letu 2012 v poskusne namene posajenega 0,3 ha GS-krompirja in 0,5 ha GS-sladkorne pese. Komercialno gojenje gensko spremenjene koruze MON 810 je bilo prepovedano 14. aprila 2009. Podjetju BASF je bil 2. marca 2010 odobren gensko spremenjeni škrobni krompir Amflora, a odobritev je bila umaknjena decembra 2013 po odločitvi Sodišča EU zaradi napake v postopku odobritve. Takrat se je površina posajenega krompirja s 15 ha v letu 2010 in zmanjšala na 2 ha v letu 2011.Na podlagi nemškega biotehnološka zakona iz maja 2008 lahko proizvajalci označujejo svoje proizvode, ki so brez GSO. Etiketa »brez GSO« (»ohne Gentechnik«) velja za živalske proizvode (meso, jajca in mlečni izdelki), ki izvirajo iz živali, krmljenih brez GS-rastlin. Licenčni partnerji, ki se zavzemajo za proizvodnjo živil brez GSO, so organizirani v združenje za prehrano brez genskega inženirstva (VLOG).**Republika Madžarska**Na državni ravni je Madžarska januarja 2005 prepovedala gojenje koruze MON 810. V letu 2010 je prepovedala tudi krompir Amflora podjetja BASF in vložila tožbo na Sodišču EU proti njegovi odobritvi. V decembru 2013 je evropsko sodišče razsodilo proti Komisiji in razveljavilo dovoljenje za krompir Amflora. Na regionalni ravni sta se že leta 2005 dve regiji izrekli za območji brez GSO, in sicer Južna in Zahodna Donava. Pet okrožij je brez GSO, in sicer Győr-Moson Sopron, Fejér, Szabolcs-Szatmár-Bereg, Hajdú-Bihar in Bács-Kiskun, ki je eno največjih območij za proizvodnjo zrnja na Madžarskem.Na lokalni ravni obstaja 88 občin brez GSO, ki se ukvarjajo z razglasitvijo svojega ozemlja za območje brez GSO, s politiko brez GSO pri svojih dejavnostih ali z izboljšanjem in podporo kmetijstvu brez GSO na vse mogoče načine. Prav tako se je izrekla za območje brez GSO majhna regija Galga-menti, ki jo sestavlja 18 občin.**Republika Avstrija**Na državni ravni je Avstrija z letom 1999 prepovedala pridelavo gensko spremenjene koruze in oljne ogrščice s sklicevanjem na Direktivo 90/220 (16. člen). Evropska Komisija je poskušala preglasiti avstrijski Odlok o gensko spremenjenih semenih, vendar so države članice EU dvakrat zavrnile prepoved, tako da Avstrija ostaja območje brez GSO.Na regionalni ravni je vseh devet avstrijskih zveznih dežel (regij) razglasilo namero, da ostanejo območja brez GSO. Prav tako je več kot 100 občin podpisalo sklepe, da ostanejo območja brez GSO.**Republika Hrvaška**V Republiki Hrvaški se je vseh 21 županij odločilo, da želijo biti območja brez GSO.  |
|  |
| **6. PRESOJA POSLEDIC, KI JIH BO IMEL SPREJEM ZAKONA** |
| **6.1 Presoja administrativnih posledic:** **a) v postopkih oziroma poslovanju javne uprave ali pravosodnih organov:**  |
| Zakon predvideva ustanovitev Komisije za presojo razlogov za omejitev ali prepoved pridelave gensko spremenjeih rastlin, ki ne bo imela posledic za državni proačun, zato za izvajanje zakona ni treba zagotoviti dodatnih finančnih sredstev v sprejetem državnem proračunu.**b) pri obveznostih strank do javne uprave ali pravosodnih organov:**/ |
| **6.2 Presoja posledic za okolje, vključno s prostorskimi in varstvenimi vidiki, in sicer za:** |
| Predlog zakona predvideva, da se v RS lahko omeji ali prepove pridelava določene GS-rastline ali skupine GS-rastlin, če bi bila njihova pridelava v nasprotju s sprejetimi cilji in ukrepi kmetijske politike, okoljske politike oziroma politike prostorskega načrtovanja, če povzroča ali bi lahko povzročala ovire ali dodatna bremena (npr. finančna) pri izvajanju prej naštetih politik.  |
| **6.3 Presoja posledic za gospodarstvo, in sicer za:** |
| Moženi ukrepi za omejitev ali prepoved pridelave GS-rastlin se lahko sprejmejo tudi, če bi imela pridelava GS-rastlin negativne socialno-ekonomske učinke na kmetijstvo, gospodarstvo ali lokalno samoupravo, zlasti če se ugotovi, da ni mogoče izvajati učinkovitih ukrepov za preprečevanje nenamerne prisotnosti GSO v pridelkih in bi bila zato pridelovalcem onemogočena izbira med ekološko in konvencionalno pridelavo ter pridelavo GS-rastlin ali če bi nastali nesorazmerno visoki stroški pri pridelavi rastlin, ki niso GS-rastline, zaradi izogibanja prisotnosti GSO v teh rastlinah in njihovih proizvodih. |
| **6.4 Presoja posledic za socialno področje, in sicer za:** |
| Eden izmed razlogov za omejitev ali prepoved pridelave GS-rastlin je tudi na podlagi socialno-ekonomskih meril (izhajajo iz rezultatov raziskovalnega projekta z naslovom Socio-ekonomski dejavniki gojenja gensko spremenjenih rastlin v Sloveniji; oznaka poročila: ARRS-CRP-ZP-2012-05/32).  |
| **6.5 Presoja posledic za dokumente razvojnega načrtovanja, in sicer za:** |
| Predlog zakona nima posledic za dokumente razvojnega načrtovanja.**6.6 Presoja posledic za druga področja:**Pridelava GS-rastlin se lahko omeji ali prepove tudi, če je ali bi lahko bilo ogroženo neovirano uresničevanje pravic in izpolnjevanje dolžnosti po ustavi in zakonih, zaradi česar bi bila pridelava teh rastlin lahko v nasprotju s predpisi.  |
| **6.7 Izvajanje sprejetega predpisa:** |
| Za izvrševanje tega zakona je pristojno ministrstvo, ki je pristojno za kmetijstvo.  |
| **6.8 Druge pomembne okoliščine v zvezi z vprašanji, ki jih ureja predlog zakona:****/****7. Prikaz sodelovanja javnosti pri pripravi predloga zakona:**Z objavo na portalu E-demokracija je bil predlog poslan v mnenje tudi zainteresirani javnosti.Javna razprava je potekala od 29. 4. do 29. 5. 2015.Prejeli smo 106 odzivov, od katerih jih je 97 podpiralo predlog zakona. S svojimi predlogi so se v javno razpravo med drugimi vključili Kmetijski inštitut Slovenije, Znanstveni odbor za namerno sproščanje GSO v okolje in dajanje izdelkov na trg, Znanstveni odbor za delo z GSO v zaprtih sistemih in Kmetijsko-gozdarska zbornica Slovenije. Ključni predlogi dopolnitve predloga zakona so se nanašali na dopolnitev oziroma sestavo komisije za presojo omejitve ali prepovedi pridelave gensko spremenjenih rastlin in na opredelitev razlogov za ukrepe iz tega zakona.  Ministrstvo za kmetijstvo, gozdarstvo in prehrano je 2. junija 2015 organiziralo tudi javno predstavitev osnutka zakona, katere se je udeležilo 79 predstavnikov. Predstavniki so bili iz Plana B za Slovenijo, Združene levice, Državnega zbora Republike Slovenije, Zadružne zveze Slovenije, Alpe Adria Green, Sindikata zdravilcev Slovenije, Misterija Ara, Zveze društev za biodinamično kmetovanje Slovenije, Kmetijsko gozdarske zbornice Slovenije, Kmečkega glasu, Kmetijskega inštituta Slovenije, Ajde - biodinamičnega kmetijstva, Fakultete za kmetijstvo in biosistemske vede Univerze v Mariboru, Biotehniške fakultete Univerze v Ljubljani, Inštituta za trajnostni razvoj, Ministrstva za okolje in prostor, Inštituta Jožefa Stefana, Gozdarskega inštituta Slovenije ter drugi posamezniki. Predlogi in pobude, ki so jih dali udeleženci te razprave, so se nanašali predvsem na potrebo po podrobnejši razlagi nekaterih členov, sestavo komisije za presojo omejevanja ali prepovedi pridelave GS-rastlin, monitoring, ki bo omogočal spremljanje stanja na podalgi sprejetih ukrepov (Kmetijski inštitut Slovenije), določitev uradnega laboratorija za monitoring (Nacionalni inštitut za biologijo) in uporabljeno izrazoslovje v zakonu in uporabljeno izrazoslovje v zakonu. Predstavniki inštitucij so predvsem opozorili, da bo ukrepe, ki jih predvideva osnutek zakona, težko izvajati, če ne bo na voljo ustreznih strokovnih podlag za njihovo utemeljitev, tega pa ne bo mogoče zagotoviti brez dodatnih raziskav, za katere bo treba zagotoviti ustrezna sredstva.**8. Navedba, kateri predstavniki predlagatelja bodo sodelovali pri delu državnega zbora in delovnih teles:**– mag. Dejan Židan, minister,– mag. Tanja Strniša, državna sekretarka,– Miha Marenče, državni sekretar,– Tadeja Kvas – Majer, generalna direktorica Direktorata za kmetijstvo,– dr. Boštjan Petelinc, Direktorat za kmetijstvo, – Anita Mesec Ogrin, Služba za pravne zadeve– Marinka Pečnik, Uprava RS za varno hrano, veterinarstvo in varstvo rastlin ter– Renata Puc, Uprava RS za varno hrano, veterinarstvo in varstvo rastlin. |
|  |

**II. BESEDILO ČLENOV**

**REDNI POSTOPEK**

PREDLOG ZAKONA O OMEJEVANJU ALI PREPOVEDI PRIDELAVE GENSKO SPREMENJENIH RASTLIN

**EVA: 2015-2330-0092**

1. člen

(vsebina zakona)

Ta zakon v skladu s 26.b in 26.c členom Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS (UL L št. 106 z dne 17. 4. 2001, str. 1), zadnjič spremenjene z Direktivo (EU) 2015/412 Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (UL L št. 68 z dne 13. 3. 2015, str. 1), (v nadaljnjem besedilu: Direktiva 2001/18/ES) določa:

* ukrepe za možnost omejevanja ali prepovedi pridelave gensko spremenjenih rastlin (v nadaljnjem besedilu: GS-rastline), pogoje in postopke za sprejetje in odpravo teh ukrepov, pristojne organe in sodelovanje med njimi;
* način sporočanja Evropski komisiji in državam članicam o sprejetih odločitvah v zvezi z omejevanjem ali prepovedjo pridelave GS-rastlin ter
* komisijo za presojo razlogov za omejevanje ali prepoved pridelave GS-rastlin, njene naloge in pristojnosti.

2. člen

(uporaba zakona)

Določbe tega zakona se nanašajo na GS-rastline, za katere je:

1. vložena vloga za izdajo dovoljenja za dajanje GS-rastlin na trg Evropske unije (v nadaljnjem besedilu: EU) z namenom pridelave ali za obnovitev dovoljenja za dajanje GS-rastlin na trg EU z namenom pridelave pri:
* ministrstvu, pristojnem za varstvo okolja, kot prijava za pridobitev dovoljenja za dajanje izdelka na trg v skladu z zakonom, ki ureja ravnanje z gensko spremenjenimi organizmi (v nadaljnjem besedilu: GSO),
* organu druge države članice Evropske unije (v nadaljnjem besedilu: EU), ki je v skladu s 4. točko 4. člena Direktive 2001/18/ES imenovan za sprejem prijav iz 13. člena Direktive 2001/18/ES, ali
* ministrstvu, pristojnem za kmetijstvo (v nadaljnjem besedilu: ministrstvo), ali pri organu druge države članice EU, ki je v skladu s 5. ali 17. členom Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi (UL L št. 268 z dne 18. 10. 2003, str. 1), zadnjič spremenjene z Uredbo (ES) št. 298/2008 Evropskega parlamenta in Sveta z dne 11. marca 2008 o spremembi Uredbe (ES) št. 1829/2003 o gensko spremenjenih živilih in krmi glede Komisiji podeljenih izvedbenih pooblastil (UL L št. 97 z dne 9. 4. 2008, str. 64), (v nadaljnjem besedilu: Uredba 1829/2003/ES) pristojen za sprejem vlog iz 5. ali 17. člena Uredbe 1829/2003/ES;

1. izdano dovoljenje za dajanje GS-rastlin na trg EU z namenom pridelave kot:
* dovoljenje za dajanje izdelka na trg, ki ga izda ministrstvo, pristojno za varstvo okolja, v soglasju z ministrstvom, pristojnim za zdravje, in ministrstvom, pristojnim za kmetijstvo, v skladu z zakonom, ki ureja ravnanje z GSO,
* pisna odobritev za dajanje izdelka v promet, ki jo izda pristojni organ druge države članice EU v skladu z Direktivo 2001/18/ES, ali
* sklep Evropske komisije o odobritvi dajanja v promet GSO za namen pridelave v skladu z Uredbo 1829/2003/ES.

3. člen

(pomen izrazov)

Izrazi, uporabljeni v tem zakonu, pomenijo:

1. GS-rastline so rastline, ki so GSO, kot so opredeljeni v zakonu, ki ureja ravnanje z GSO;
2. pridelava GS-rastlin je gojenje GSO iz 26. b člena Direktive 2001/18/ES, ki se nanaša na GS-rastline;
3. prijavitelj je fizična ali pravna oseba, ki je vložila vlogo iz 1. točke prejšnjega člena;
4. imetnik dovoljenja je fizična ali pravna oseba, ki ji je bilo izdano dovoljenje iz 2. točke prejšnjega člena;
5. GS-rastline v postopku odobritve so GS-rastline, za katere je bila vložena vloga iz 1. točke prejšnjega člena;
6. odobrene GS-rastline so GS-rastline, za katere je bilo izdano dovoljenje iz 2. točke prejšnjega člena;
7. geografska izključitev je prilagoditev geografskega področja uporabe GS-rastlin tako, da se celotno ozemlje ali del ozemlja Republike Slovenije izključi iz dovoljenja iz 2. točke prejšnjega člena.

**4. člen**

**(ukrepi za omejevanje ali prepoved pridelave GS-rastlin)**

(1) Pridelava GS-rastlin se lahko omeji ali prepove, če:

1. je ali bi lahko bila v nasprotju s sprejetimi cilji in ukrepi kmetijske politike, okoljske politike ali politike prostorskega načrtovanja, zlasti če je pridelava GS-rastlin povezana z vprašanji, ki so nacionalnega, regionalnega ali lokalnega pomena, kot so:
* ohranjanje in razvoj kmetijskih praks, ki zagotavljajo trajnostno rabo proizvodnih potencialov v kmetijstvu, zlasti kmetijskih zemljišč,
* varstvo kmetijskih zemljišč pred trajnim spreminjanjem namembnosti,
* ohranjanje in razvoj obstoječih lokalnih kmetijskih struktur,
* varovanje in ohranjanje določenih naravnih pokrajinskih značilnosti in območij s tipičnimi kulturnimi krajinskimi elementi,
* varovanje in ohranjanje biotske raznovrstnosti, vključno z ohranjanjem določenih habitatov ali posebnih funkcij ekosistemov,
* varovanje in ohranjanje kakovosti tal in voda;
1. povzroča ali bi lahko povzročala ovire ali dodatna bremena pri izvajanju politik iz prejšnje točke;
2. ima ali bi lahko imela negativne ekonomsko-socialne učinke na kmetijstvo ali gospodarstvo, ker:
* ne bi bilo mogoče sprejeti učinkovitih ukrepov za preprečevanje nenamerne prisotnosti gensko spremenjenih pridelkov v drugih pridelkih,
* bi bila zaradi pridelave GS-rastlin pridelovalcem onemogočena izbira med konvencionalno in ekološko pridelavo ter pridelavo GS-rastlin,
* bi nastali nesorazmerno visoki stroški pri pridelavi rastlin, ki niso GS-rastline, zaradi izogibanja prisotnosti GSO v teh rastlinah in njihovih proizvodih,
* bi bila pridelava GS-rastlin v nasprotju z javnim mnenjem ali kulturno tradicijo;
1. je ali bi lahko bila v nasprotju s zagotavljanjem javnega reda, zlasti če je ogroženo neovirano uresničevanje pravic in izpolnjevanje dolžnosti po ustavi in zakonih.

(2) Razlogi iz prejšnjega odstavka se lahko uporabijo posamično ali skupaj, razen razloga iz 4. točke prejšnjega odstavka, ki ga ni mogoče uporabiti samostojno.

(3) Za omejitev ali prepoved pridelave GS-rastlin se lahko sprejmeta naslednja ukrepa:

1. za GS-rastline v postopku odobritve se lahko zahteva geografska izključitev;
2. za GS-rastline v postopku odobritve, za katere zahteva za geografsko izključitev ni bila upoštevana, in za odobrene GS-rastline se lahko prepove pridelava na celotnem območju ali delu območja Republike Slovenije.

(4) Ukrepi iz prejšnjega odstavka se lahko sprejmejo za določeno GS-rastlino ali skupino GS-rastlin.

**5. člen**

**(naloge ministrstva)**

(1) Ministrstvo spremlja postopke v zvezi z odobritvijo GS-rastlin in lahko pridobi podatke o vlogah iz 1. točke 2. člena tega zakona in o izdanih dovoljenjih iz 2. točke 2. člena tega zakona od pristojnih organov za sprejem vlog ali od Evropske komisije.

(2) Ministrstvo pregleda vloge iz 1. točke 2. člena tega zakona in oceni, ali so podani razlogi iz 4. člena tega zakona za geografsko izključitev.

(3) Ministrstvo preuči vloge in izdana dovoljenja iz 1. in 2. točke 2. člena tega zakona in oceni, ali so podani razlogi iz 4. člena tega zakona za prepoved pridelave GS-rastlin na celotnem območju ali delu območja Republike Slovenije.

(4) Ministrstvo se o vlogah in izdanih dovoljenjih iz 1. in 2. točke 2. člena tega zakona posvetuje s Komisijo za presojo razlogov za omejitev ali prepoved pridelave GS-rastlin (v nadaljnjem besedilu: komisija).

**6. člen**

**(komisija)**

(1) Komisijo kot posvetovalno telo imenuje vlada.

(2) Komisijo sestavlja 16 članov, in sicer:

* dva predstavnika ministrstva,
* en predstavnik ministrstva, pristojnega za okolje,
* en predstavnik ministrstva, pristojnega za prostor,
* en predstavnik Kmetijsko gozdarske zbornice Slovenije,
* en predstavnik Kmetijskega inštituta Slovenije,
* en predstavnik lokalnih skupnosti oziroma občin,
* en predstavnik potrošnikov,
* en predstavnik ekoloških pridelovalcev,
* en predstavnik Biotehniške fakultete Univerze v Ljubljani,
* en predstavnik Fakultete za kmetijstvo in biosistemske vede Univerze v Mariboru,
* en predstavnik Sindikata kmetov Slovenije,
* en predstavnik Gospodarske zbornice Slovenije,
* en predstavnik Slovenske akademije znanosti in umetnosti,
* en predstavnik Zavoda Republike Slovenije za varstvo narave in
* en predstavnik nevladnih organizacij na področju varstva narave.

(3) Organizacije iz prejšnjega odstavka predlagajo svoje predstavnike ministrstvu. Minister ali ministrica, pristojna za kmetijstvo (v nadaljnjem besedilu: minister) skliče ustanovno sejo, na kateri imenovani predstavniki med seboj izvolijo predsednico ali predsednika in namestnico ali namestnika predsednika komisije. Mandat komisije traja štiri leta.

(4) Komisija sprejme poslovnik, ki določa način njenega dela.

(5) Sredstva za sejnine in potne stroške članov komisije zagotavlja ministrstvo.

**7. člen**

**(naloge komisije)**

(1) Komisija pregleda in oceni vloge in dovoljenja iz 1. in 2. točke 2. člena tega zakona, ki jih ji pošlje ministrstvo v skladu s četrtim odstavkom 5. člena tega zakona. Za vsako vlogo ali dovoljenje komisija da mnenje in ga pošlje ministrstvu najpozneje v 21 dneh od prejema vloge ali dovoljenja.

(2) Če je podan en ali več razlogov iz prvega odstavka 4. člena tega zakona, mora mnenje vsebovati tudi strokovno utemeljen predlog za geografsko izključitev ali za prepoved pridelave na celotnem območju ali delu območja Republike Slovenije.

(3) Komisija lahko ministrstvu predlaga izdelavo dodatnih znanstvenih ali strokovnih podlag, analiz oziroma raziskav za utemeljitev prepovedi pridelave GS-rastlin. Če ministrstvo oceni, da je predlog komisije utemeljen, zagotovi v ta namen sredstva.

(4) Komisija na zahtevo ministrstva pripravi dodatno strokovno utemeljitev oziroma obrazložitev predloga za prepoved pridelave GS-rastlin, poda pojasnila ali predlog odgovorov na pripombe ali vprašanja Evropske komisije oziroma prijavitelja ali imetnika v zvezi s predlogom predpisa o prepovedi pridelave določenih GS-rastlin, ki ga Evropski komisiji predloži Republika Slovenija v skladu s tretjim odstavkom 9. člena tega zakona.

(5) Na predlog ministrstva komisija pripravi strokovno utemeljitev predloga za odpravo sprejetih ukrepov iz tretjega odstavka 4. člena tega zakona.

(6) Komisija daje ministrstvu tudi stališča, mnenja in pripombe glede drugih vprašanj, povezanih s pridelavo GS-rastlin.

(7) Komisija pripravi predloge, utemeljitve, stališča oziroma mnenja iz četrtega do šestega odstavka tega člena v roku, ki ga določi ministrstvo.

**8. člen**

**(geografska izključitev)**

Vlada sprejme odločitev o vložitvi zahteve za geografsko izključitev in jo pošlje Evropski komisiji najpozneje v 45 dneh od datuma, ko je Evropska komisija razposlala pristojnim organom držav članic EU poročilo o izvedeni oceni tveganja za okolje v skladu z drugim odstavkom 14. člena Direktive 2001/18/ES ali od datuma prejema mnenja Evropske agencije za varnost hrane iz 6. oziroma 18. člena Uredbe 1829/2003/ES.

**9. člen**

**(prepoved pridelave GS-rastlin)**

(1) Če prijavitelj v 30 dneh od dneva, ko mu Evropska komisija pošlje zahtevo iz prejšnjega člena, izjavi, da geografskega območja ne bo spremenil v skladu z zahtevo Republike Slovenije, ministrstvo preuči, ali so podani tehtni razlogi iz 4. člena tega zakona za morebitno prepoved pridelave GS-rastlin.

(2) Ministrstvo pripravi strokovno utemeljen predlog za morebitno prepoved pridelave odobrenih GS-rastlin in GS-rastlin v postopku odobritve, za katere zahteva za geografsko izključitev ni bila upoštevana, če so za to podani tehtni razlogi iz 4.člena tega zakona. Predlog za prepoved se lahko nanaša na celotno območje ali del območja Republike Slovenije.

(3) Na podlagi strokovno utemeljenega predloga za prepoved pridelave GS-rastlin vlada potrdi osnutek predpisa, ki ureja prepoved pridelave GS-rastlin in ne sme biti nesorazmeren ali diskriminatoren ukrep, ter ga predloži Evropski komisiji.

(4) Če Evropska komisija poda pripombe k osnutku predpisa iz prejšnjega odstavka v 75 dneh od prejema predloga, se ministrstvo o njih po potrebi posvetuje s komisijo in pripravi nov osnutek predpisa.

(5) Vlada sprejme predpis, ki ureja prepoved pridelave GS-rastline.

**10. člen**

**(prenehanje ukrepov)**

Če se ugotovi, da so prenehali razlogi, zaradi katerih so bili sprejeti ukrepi iz drugega odstavka 4. člena tega zakona, vlada sprejme:

* odločitev o vložitvi zahteve pri Evropski komisiji, da se celotno ozemlje ali del ozemlja Republike Slovenije ponovno vključi v dovoljenje za dajanje GS-rastlin na trg EU z namenom pridelave,
* predpis, ki ureja prenehanje prepovedi pridelave določene GS-rastline, ter o tem obvesti Evropsko komisijo in druge države članice EU.

**11. člen**

**(pristojnost)**

Za izvrševanje tega zakona je pristojno ministrstvo, ki je pristojno za kmetijstvo.

**12. člen**

**(spremembe Zakona o soobstoju gensko spremenjenih rastlin z ostalimi kmetijskimi rastlinami)**

V Zakonu o soobstoju gensko spremenjenih rastlin z ostalimi kmetijskimi rastlinami (Uradni list RS, št. 41/09):

1. se v drugem odstavku 8. člena za osmo alinejo pika nadomesti z vejico in se dodata novi deveta in deseta alineja, ki se glasita:

»- se prijava pridelave GSR nanaša na GSR, za katere je sprejeta geografska izključitev v skladu z zakonom, ki ureja omejevanje ali prepoved pridelave GS-rastlin; če se geografska izključitev nanaša le na del ozemlja Republike Slovenije, ministrstvo zavrne vpis v register pridelovalcev GSR le za pridelavo na tem delu ozemlja,

- se prijava pridelave GSR nanaša na GSR, za katere je vlada v skladu z zakonom, ki ureja omejevanje ali prepoved pridelave GS-rastlin, poslala Evropski komisiji osnutek predpisa o prepovedi pridelave GS-rastlin oziroma sprejela predpis o prepovedi pridelave GS-rastlin; če se prepoved pridelave nanaša le na del ozemlja Republike Slovenije, ministrstvo zavrne vpis v register pridelovalcev GSR le za pridelavo na tem delu ozemlja.«;

2. v 28. členu:

- se za 9. točko doda nova 10. točka, ki se glasi:

»10. preverja, ali pridelovalci spoštujejo omejitve ali prepovedi pridelave GSR glede geografske izključitve ali prepovedi pridelave GSR;«,

- dosedanja 10. točka postane 11. točka;

3. v 29. členu:

- se za 1. točko doda nova 2. točka, ki se glasi:

»2. prepove nadaljnje pridelovanje GSR in odredi njihovo takojšnje uničenje na stroške kršitelja, če ugotovi, da se pridelujejo GSR, za katere velja geografska izključitev ali prepoved pridelave na celotnem ozemlju ali delu ozemlja Republike Slovenije v skladu z zakonom, ki ureja omejitev ali prepoved pridelave gensko spremenjenih rastlin;«,

- dosedanje 2. do 8. točka postanejo 3. do 9. točka;

4. v prvem odstavku 30. člena:

- se za prvo alinejo doda nova druga alineja, ki se glasi:

»- prideluje GSR, za katere velja geografska izključitev ali prepoved pridelave na celotnem ozemlju ali delu ozemlja Republike Slovenije v skladu z zakonom, ki ureja omejitev ali prepoved pridelave gensko spremenjenih rastlin;«,

- dosedanje druga do šesta alineja postanejo tretja do sedma alineja.

**13. člen**

**(prehodni ukrepi)**

(1) Ne glede na določbe 8. člena tega zakona pošlje vlada do 3. oktobra 2015 Evropski komisiji zahtevo za geografsko izključitev GS-rastlin, za katere je bila pred 2. aprilom 2015 vložena vloga iz 1. točke 2. člena tega zakona ali izdano dovoljenje iz 2. točke 2. člena tega zakona.

(2) Če prijavitelj izjavi v 30 dneh od dneva, ko mu Evropska komisija pošlje zahtevo iz prejšnjega odstavka, da geografskega območja ne bo spremenil v skladu z zahtevo Republike Slovenije, lahko vlada prepove pridelavo teh GS-rastlin po postopku iz 9. člena tega zakona.

**14. člen**

(imenovanje komisije)

Komisijo iz 6. člena tega zakona imenuje vlada v treh mesecih od uveljavitve tega zakona.

**15. člen**

(začetek veljavnosti)

Ta zakon začne veljati naslednji dan po objavi v Uradnem listu Republike Slovenije.

**III. OBRAZLOŽITEV**

**Obrazložitev členov – osnutek predloga**

**K 1. členu:**

Ta člen določa vsebino predloga Zakona o omejevanju ali prepovedi pridelave gensko spremenjenih rastlin (v nadaljnjem besedilu: predlog zakona) in se pri tem sklicuje na predpise Evropske unije, s katerimi se ta predlog zakona usklajuje oziroma katerih določbe se s tem predlogom zakona prenašajo v slovenski pravni red. Predlog zakona prenaša v slovenski pravni red le 26.b in 26.c člen Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS (UL L št. 106 z dne 17. 4. 2001, str. 1), zadnjič spremenjene z Direktivo (EU) 2015/412 Evropskega parlamenta in Sveta z dne 11. marca 2015 o spremembi Direktive 2001/18/ES glede možnosti držav članic, da omejijo ali prepovejo gojenje gensko spremenjenih organizmov (GSO) na svojem ozemlju (UL L št. 68 z dne 13. 3. 2015, str. 1), (v nadaljnjem besedilu: Direktiva 2001/18/ES). Navedena člena Direktive 2001/18/ES dajeta državam članicam EU možnost, da na svojem ozemlju omejijo ali prepovejo pridelavo določenih GS-rastlin.

Druge določbe Direktive 2001/18/ES so v slovenski pravni red prenesene z Zakonom o ravnanju z gensko spremenjenimi organizmi (Uradni list RS, št. 67/0223/05 – uradno prečiščeno besedilo, 21/10 in 90/12 – ZdZPVHVVR; v nadaljnjem besedilu: ZRGSO), razen določb prvega odstavka 26.a člena Direktive 2001/18/ES, ki jih prenaša Zakon o soobstoju gensko spremenjenih kmetijskih rastlin z ostalimi kmetijskimi rastlinami (Uradni list RS, št. 41/09; v nadaljnjem besedilu: ZSGSROKR).

Predlog tega zakona ne posega v določbe ZRGSO. Ukrepi, ki se na podlagi predloga zakona lahko sprejmejo za omejitev ali prepoved pridelave GS-rastlin na celotnem ozemlju ali delu ozemlja RS, pa zahtevajo prilagoditev 8., 28., 29. in 30. člena ZSGSROKR, kot je predvideno v 12. členu predloga zakona.

**K 2. členu:**

Člen podrobneje določa, na katere GS-rastline se nanašajo določbe predloga zakona. Predlog zakona velja za GS-rastline, za katere so na podlagi določb ZRGSO ali predpisov druge države članice, ki so skladni z določbami Direktive 2001/18/ES, ali na podlagi Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi (UL L št. 268 z dne 18. 10. 2003, str. 1), zadnjič spremenjene z Uredbo (ES) št. 298/2008 Evropskega parlamenta in Sveta z dne 11. marca 2008 o spremembi Uredbe (ES) št. 1829/2003 o gensko spremenjenih živilih in krmi glede Komisiji podeljenih izvedbenih pooblastil (UL L št. 97 z dne 9. 4. 2008, str. 64), (v nadaljnjem besedilu: Uredba 1829/2003/ES):

* vložene vloge za izdajo dovoljenja za dajanje GS-rastlin na trg EU za namen pridelave ali vloge za obnovo dovoljenja za dajanje GS-rastlin na trg EU za namen pridelave;
* izdana dovoljenja za dajanje GS-rastlin na trg EU z namenom pridelave.

Za sprejem vlog in vodenje postopkov odobritve GS-rastlin, vključno z izdajo dovoljenj, so na ravni RS, drugih držav članic EU ali na ravni EU v skladu s predpisi iz prejšnjega odstavka pristojni različni organi. V izogib dvomu, na katere vloge oziroma dovoljenja se ta člen nanaša, pa tudi, kdo so pristojni organi, se člen sklicuje na posamezne določbe ZRGSO, Direktive 2001/18/ES in Uredbe 1829/2003/ES.

**K 3. členu:**

V členu so podrobneje opredeljeni izrazi, uporabljeni v predlogu zakona. Ker predlog zakona prenaša le nekatere določbe Direktive 2001/18/ES, ki je sicer v slovenski pravni red prenesena z ZRGSO, se glede pomena teh izrazov predlog zakona sklicuje na pomene iz ZRGSO ali Direktive 2001/18/ES.

**K 4. členu:**

Ta člen prenaša določbe tretjega odstavka 26.b člena Direktive 2001/18/ES, ki navaja razloge, na podlagi katerih se lahko sprejmejo ukrepi za omejitev ali prepoved pridelave GS-rastlin, ki morajo v vseh primerih temeljiti na drugih razlogih, kot je tveganje za okolje, zdravje ljudi in živali.

V prvem odstavku so v 1. in 2. točki podrobneje opredeljeni razlogi, na podlagi katerih je mogoče omejitev ali prepoved pridelave GR-rastlin utemeljevati glede na skladnost s cilji in ukrepi kmetijske politike, okoljske politike ali politike prostorskega načrtovanja; povzeti so cilji, opredeljeni v strateških dokumentih, ki jih je sprejela RS, zlasti v Resoluciji o strateških usmeritvah razvoja slovenskega kmetijstva in živilstva do leta 2020 – »Zagotovimo.si hrano za jutri« (Uradni list RS, št. 25/11). V 3. točki prvega odstavka so navedeni razlogi, ki so lahko podlaga za utemeljitev ukrepa omejitve ali prepovedi pridelave GR-rastlin na podlagi socialno-ekonomskih meril (izhajajo iz rezultatov raziskovalnega projekta z naslovom Socio-ekonomski dejavniki gojenja gensko spremenjenih rastlin v Sloveniji; oznaka poročila: ARRS-CRP-ZP-2012-05/32). V 4. točki prvega odstavka je kot razlog za uvedbo ukrepov navedeno zagotavljanje oziroma ohranjanje javnega reda. Javni red in mir opredeljuje Zakon o varstvu javnega reda in miru (Uradni list RS, št. 70/06) kot stanje, v katerem je zagotovljeno neovirano izvrševanje pravic in dolžnosti po ustavi in zakonih.

V drugem odstavku je določeno, da se pri utemeljevanju ukrepov za omejevanje ali prepoved pridelave GS-rastlin ni mogoče sklicevati le na javni red, se pa ta razlog lahko dodatno uporabi skupaj s katerim od razlogov iz 1. do 3. točke prvega odstavka.

Tretji odstavek določa dva ukrepa, ki se lahko sprejmeta za omejitev ali prepoved pridelave GS-rastlin. V četrtem odstavku je v skladu s tretjim odstavkom 26.b člena Direktive 2001/18/ES dana možnost, da se lahko ukrep za omejitev ali prepoved pridelave GS-rastlin sprejme za določeno GS-rastlino ali skupino GS-rastlin, glede na rastlinsko vrsto, ki ji GS-rastline pripadajo, ali na lastnost, ki je značilna za to skupino GS-rastline in je posledica določene genske spremembe.

**K 5. členu:**

Ta člen določa pristojnost ministrstva, pristojnega za kmetijstvo (v nadaljnjem besedilu: ministrstvo), da spremlja postopke v zvezi z odobritvijo GS-rastlin, način pridobivanja podatkov o vloženih vlogah in izdanih dovoljenih za dajanje GS-rastlin na trg EU z namenom pridelave. Ministrstvo pregleda vloge in dovoljenja ter oceni, ali so podani razlogi za geografsko izključitev ali prepoved pridelave GS-rastlin na celotnem območju ali delu območja Republike Slovenije. Ministrstvu daje pravno podlago za posvetovanje s Komisijo za presojo razlogov za omejitev ali prepoved pridelave GS-rastlin.

**K 6. členu:**

Ta člen določa način imenovanja in sestavo Komisije za presojo razlogov za omejitev ali prepoved pridelave GS-rastlin (v nadaljnjem besedilu: komisija). Komisijo imenuje Vlada RS, prvo sejo komisije pa skliče minister ali ministrica, pristojna za kmetijstvo. Ministrstvo zagotavlja sredstva za pokrivanje stroškov dela komisije, to je za sejnine in potne stroške. Komisija je posvetovalno telo in njeno mnenje ni zavezujoče.

**K 7. členu:**

V tem členu so opredeljene naloge komisije. Po prejemu vlog in dovoljenj, ki jih ji pošlje ministrstvo, pregleda in oceni vsako vlogo ali dovoljenje ter v roku, ki ga določa ta zakon, poda svoje mnenje. Če so podani razlogi za geografsko izključitev ali prepoved pridelave GR-rastlin iz 4. člena predloga zakona, mora mnenje strokovno utemeljiti. Določa se tudi obveznost komisije, da na zahtevo ministrstva pripravi dodatno strokovno utemeljitev oziroma obrazložitev predloga za prepoved pridelave GS-rastlin. Komisija lahko ministrstvu predlaga izdelavo dodatnih znanstvenih ali strokovnih podlag, analiz, raziskav ali poda svoja stališča, mnenja in pripombe glede drugih vprašanj v zvezi s pridelavo GS-rastlin. Sredstva za izdelavo dodatnih znanstvenih ali strokovnih podlag, analiz oziroma raziskav zagotovi ministrstvo.

**K 8. členu:**

Ta člen določa pristojnost Vlade RS, da sprejme odločitev o vložitvi zahteve za geografsko izključitev in jo pošlje Evropski komisiji. V skladu z 11. členom predloga zakona je za izvrševanje zakona pristojno ministrstvo, ki je pristojno za kmetijstvo in bo predlog za sprejetje odločitve o vložitvi zahteve za geografsko izključitev poslalo vladi. Določen je 45-dnevni rok, v katerem vlada v skladu s prvim odstavkom 26.b člena Direktive 2001/18/ES lahko vloži zahtevo za geografsko izključitev in ki teče od datuma, ko Evropska komisija razpošlje pristojnim organom držav članic EU poročilo o izvedeni oceni tveganja za okolje v skladu z drugim odstavkom 14. člena Direktive 2001/18/ES, ali od datuma prejema mnenja Evropske agencije za varnost hrane iz 6. oziroma 18. člena Uredbe 1829/2003/ES.

**K 9. členu:**

Ta člen določa pristojnost Vlade RS, da sprejme predpis o prepovedi pridelave GS-rastlin. Na podlagi tega člena lahko Vlada RS prepove že odobrene GS-rastline, pa tudi GS-rastline, ki so v postopku odobritve, a zahteva RS za geografsko izključitev ni bila upoštevana. Pri tem mora upoštevati razloge iz 4. člena predloga zakona, prepoved pa ne sme predstavljati nesorazmernega ali diskriminatornega ukrepa.

V skladu s 26.b členom Direktive 2001/18/ES Vlada RS ne sme sprejeti predpisa o prepovedi pridelave GS-rastlin, preden Evropski komisiji ni dana možnost, da poda nezavezujoče mnenje oziroma pripombe glede predloga predpisa.

Zato ta člen določa, da Vlada RS v prvi fazi potrdi osnutek predpisa o prepovedi GS-rastlin in ga skupaj z obrazložitvijo pošlje Evropski komisiji v mnenje oziroma pripombe. Če Evropska komisija v 75 dneh od prejema osnutka predpisa nanj ne poda mnenja oziroma pripomb, lahko vlada sprejme predpis o prepovedi, kot ga je prvotno potrdila.

Če Evropska komisija v 75 dneh od prejema osnutka predpisa poda nanj nezavezujoče mnenje oziroma pripombe, jih ministrstvo preuči in pripravi morebiten nov osnutek predpisa za sprejetje na vladi. Pri tem se po potrebi posvetuje s komisijo.

Predlog zakona v tem členu ne prenaša tistih določb 26.b člena direktive, ki se nanašajo na začetek veljavnosti in trajanje veljavnosti predpisa o prepovedi pridelave GS-rastlin, ker bodo te določbe prenesene s posameznim predpisom o prepovedi, ki ga bo sprejela Vlada RS.

**K 10. členu:**

V tem členu so predvideni pogoji za prenehanje ukrepov, sprejetih na podlagi predloga zakona, in postopki, ki jih bo treba izvesti v ta namen.

**K 11. členu:**

S tem členom se določi, da je za izvajanje zakona pristojno ministrstvo, ki je pristojno za kmetijstvo.

**K 12. členu:**

Namen tega člena je uskladitev določb ZSGSROKR. Ta določa pogoje, pod katerimi lahko pridelovalec prideluje GS-rastline, pa tudi naloge, pristojnosti in ukrepe inšpektorja, pristojnega za kmetijstvo, ter kazenske sankcije. Te določbe se morajo nanašati tudi na GS-rastline, za katere se na podlagi predloga zakona sprejmejo ukrepi za omejitev ali prepoved pridelave.

V prvem odstavku tega člena so predlagane spremembe prvega odstavka 8. člena ZSGSRDKR, da bo lahko ministrstvo, pristojno za kmetijstvo, zavrnilo vpis v register pridelovalcev GS-rastlin, če se bo prijava nanašala na GS-rastline, za katere je bil sprejet ukrep geografske izključitve ali prepovedi pridelave GS-rastlin v skladu s predlogom tega zakona, ali če se bo prijava nanašala na GS-rastline, za katere je Vlada RS sprejela predlog predpisa o prepovedi pridelave GS rastlin in ga poslala Evropski komisiji v mnenje oziroma pripombe. Na ta način se prenaša tudi določba točke (b) četrtega odstavka 26.b člena Direktive 2001/18/ES, ki določa, da »država članica zagotovi, da se nosilci dejavnosti vzdržijo sajenja in sejanja GS-rastlin v 75-dnevnem obdobju od dne, ko je država članica Evropski komisiji poslala predlog predpisa o prepovedi pridelave GS-rastlin«.

Drugi in tretji odstavek tega člena določata dodatne naloge, pooblastila in pristojnosti kmetijskemu inšpektorju v zvezi z GS-rastlinami, za katere velja geografska izključitev ali prepoved pridelave GS-rastlin v skladu s predlogom tega zakona.

V četrten odstavku je dodana nova kazenska sankcija, če prijavitelj ne spoštuje predpisov o omejevanju ali prepovedi pridelave GSR.

**K 13. členu:**

S tem členom se v slovenski pravni red prenašajo določbe 26.c člena Direktive 2001/18/ES. Na podlagi tega člena RS v prehodnem obdobju, do najpozneje do 3. oktobra 2015, vloži zahtevo za geografsko izključitev za GS-rastline, ki so bile odobrene ali v postopku odobritve pred uveljavitvijo Direktive 2001/18/ES (pred 2.aprilom 2015).

**K 14. členu:**

Člen določa začetek veljavnosti predloga zakona.

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

**VI. PRILOGE**

/